Hvis man som indbygger i den nordsjællandske by Frederiksværk synes, at man er blevet fattigere det seneste årti, er det ikke så mærkeligt. En gennemsnitsfamilie i Halsnæs Kommune har på 10 år mistet mere end en tredjedel af formuen og ejer nu værdier for lidt over 550.000 kroner.

Hvis man som indbygger i Holte i Rudersdal Kommune godt 30 kilometer mod sydøst har lidt svært ved at sætte sig ind i problemerne, er det heller ikke så mærkeligt. En gennemsnitsfamilie i Rudersdal Kommune har i samme periode øget sin formue med 39 procent, så hver familie nu ejer værdier for knap 3,8 millioner kroner.

På 10 år er det økonomiske danmarkskort blevet radikalt forandret. Beboerne i og rundt omkring storbyerne København, Aarhus, Aalborg og Esbjerg har fået markant flere penge, især på grund af stigninger i deres ejendomsværdier eller deres aktiebeholdninger.